*Comunicat de presă*

*24 septembrie 2025*

**„Brâncuși. Sculptând cu lumina” – o nouă expoziție de excepție**

 **în programul Sezonului România-Polonia**

*Institutul Cultural Român de la Varșovia și Centrul International pentru Cultură din Cracovia (MCK) invită publicul să redescopere universul artistic al lui Constantin Brâncuși prin prisma fotografiei, care pentru sculptor nu era doar un instrument de documentare, ci un mediu de creație în sine. Expoziția „****Brâncuși. Sculptând cu lumina****”* ***face parte din programul Sezonului Cultural România–Polonia 2024-2025*** *și va putea fi vizitată în perioada 27 septembrie – 14 decembrie 2025. Vernisajul din data de 26 septembrie va fi urmat de un weekend dens în evenimente cu participarea curatoarei Doina Lemny și a galeristului David Grob.*

Expoziția „Brâncuși. Sculptând cu lumina” prezintă **o selecție de fotografii originale de Brâncuși** aflate în trei colecții private prestigioase: David Grob, Bruce Silverstein New York și Christian Reyntjens. Conceptul curatorial este semnat de Doina Lemny– expertă consacrată în arta lui Brâncuși, curatoarea unor retrospective de referință și autoarea a numeroase publicații despre artist – în colaborare cu Karolina Wójcik, coordonatoarea Departamentului de Expoziții a MCK și curatoarea mai multor expoziții ale instituției poloneze.

La începutul secolului XX, la Paris, Constantin Brâncuși revoluționa limbajul sculpturii, reducând forma la esență și căutând în ea puritate și profunzime spirituală. Practicând cu pasiune fotografia, Brâncuși a intrat într-un dialog constructiv cu artiști ca Man Ray, Edward Steichen ori Alfred Stieglitz și și-a pus amprenta pe această artă, care a devenit pentru el o formă excepțională de exprimare a propriei filosofii.

Expoziția „Brâncuși. Sculptând cu lumina” este o încercare de a pătrunde în procesul de creație al artistului român, de a înțelege cum percepea el lumea și materia, cum folosea lumina și umbra pentru a da formei semnificații mai profunde. Expoziția este concepută ca un parcurs artistic adaptat propriei biografii a artistului: originea tânărului născut la poalele Carpaților, deschiderea către lume prin temeritatea de a fi traversat Europa pentru a ajunge în capitala artelor începutului de secol XX, stabilirea sa la Paris și transformarea atelierului său într-un adevărat laborator al artei moderne. Fotografiile realizate de Brâncuși transmit cu subtilitate viziunea sa artistică, punctul său de vedere asupra unei tematici și mai cu seamă a atelierului său ca operă totală. Expoziția se încheie cu impresionante imagini ale Ansamblului monumental de la Târgu Jiu, instalat în 1937-1938, care simbolizează reîntoarcerea sa simbolică în țara natală, din a cărui moștenire s-a hrănit toată viața.

Experimentelor fotografice ale artistului român le sunt juxtapuse lucrările unor artiști contemporani din Cracovia: Bogusław Bachorczyk, Maciek Bernaś, Bartek Buczek, Michał Sroka, Justyna Stasiowska și Bogdan Achimescu. Lucrările lor – instalații, coloane sonore, videoclipuri, reinterpretări ale atelierului – construiesc o punte între modernitate și contemporaneitate.

Expoziția este însoțită de un album care se deschide cu un text semnat de Doina Lemny și prezintă ansamblul fotografiilor originale expuse, precum și o selecție de imagini din primul album publicat vreodată despre ansamblul monumental de la Târgu Jiu, în 1973, de fotograful român Ion Miclea.

Vernisajul va fi urmat de o suită de evenimente în weekendul inaugural: un dialog între curatoarea Doina Lemny și galeristul David Grob despre pasiunea acestuia din urmă pentru fotografia lui Brâncuși, moderat de jurnalista și curatoarea Joanna Nowicka (27 septembrie), un tur ghidat de autor realizat de Doina Lemny și o degustare de vinuri românești susținută de somelierul Alexei Casianov (28 septembrie).

„Brâncuși. Sculptând cu lumina” închide **seria marilor expoziții incluse în programul Sezonului Cultural România–Polonia** 2024-2025: „Nicolae Grigorescu. Pictor al ethosului românesc” (Muzeul Național din Gdańsk), „Iosif Király. Vechile amintiri devin tot mai persistente” (Muzeul Orașului Łódź), „Un ochi râde, altul plânge. Arta românească în colecția Ovidiu Șandor” (Centrul Internațional pentru Cultură din Cracovia) și „Ecouri din Edo, licăriri din Meiji. Arta lui Mizuno Toshikata” în desfășurare, până la 16 noiembrie 2025, la Muzeul de Artă și Tehnologie „Manggha” din Cracovia.

„**Brâncuși. Sculptând cu lumina**”

Co-organizatori: Centrul Internațional pentru Cultură din Cracovia și Institutul Cultural Român de la Varșovia

Curatoare: Doina Lemny

Cooperare curatorială: Karolina Wójcik

Fotografii din colecțiile: Grob Gallery, Christian Reyntjens, Bruce Silverstein Gallery (New York)

Artiștii prezenți în expoziție:

Constantin Brâncuși, Ion Miclea

Bogdan Achimescu, Bogusław Bachorczyk, Maciek Bernaś, Bartek Buczek, Marcu Iancu, Wayne Miller, Man Ray, Michał Sroka, Justyna Stasiowska, Edward Steichen, Alfred Stieglitz

Cu sprijinul financiar al Ministerului Culturii și Patrimoniului Național (Polonia) și al Orașului Cracovia.

*Expoziția face parte din Sezonul Cultural România*–*Polonia 2024-2025.*

*Sezonul Cultural România-Polonia 2024-2025 este organizat de Ministerul Culturii din România și Institutul Cultural Român, prin reprezentanța sa de la Varșovia, din partea română, și de Ministerul Culturii și Patrimoniului Național și Institutul Adam Mickiewicz, în colaborare cu Institutul Polonez din București, din partea poloneză.*

**Contact:**

Serviciul Promovare și Comunicare

biroul.presa@icr.ro;

031 71 00 622